Открытый урок по ногайской литературе

в 10 классе

«Оьмирлер айкасында

шаьирлер мен диалог озгарув»

(«Диалог с поэтами на рубеже веков»)

Аджигельдиева Софият Манбетовна

МКОУ «Кумлинская СОШ

им. Д.М. Шихмурзаева»

учитель ногайского языка и литературы

89640185131

Деристинъ темасы: Оьмирлер айкасында шаьирлер мен диалог озгарув яде соьйлесуьв («Диалог с поэтами на рубеже веков»)

Деристинъ барысы:

1. Уйгынлав заман.

Куьн яхшы болсын, аявлы окувшылар эм окытувшылар! Буьгуьн мага сондай бир наьсипли шак туьсип туры: адабиат дерисин сондай ярасык эм коьзлеринде билим дуныясынынъ ярыгы янып турган балалар ман оьткермеге. Бу дерис бизде 10 класс программа бойынша озгарылаяк. Сонынъ уьшин , дерисимиздинъ мырадына етермиз деген сенимим сизге, аявлы окувшылар, сондай уьйкен. Хош коьремиз буьгуьнги деристе конак эм тоьреши болып олтырган окытувшыларымызды. Дерисимизди басланганга эсап этемиз.

2. Психологиялык такыйка: Аьли бир- биримизге йылув каравымыз бан караймыз эм технологиялык яшавга абыт этип туьрли смайликлер коьрсетемиз. Мен сизге буьйтип коьрсетемен, а сиз?

СЛАЙД 1

3. Бириншилей, тактадагы ятлав сыдыраларына маьне беремиз.

СЛАЙД 2(окыйды бир окувшы)

-Айтшы,анам , неге исси шилледе

Шоьллигимде ап-ак кылган тоьселе?

Шакыргандай сызгырысып коьп еллер

Тоьбелерде токтап бирден коьсиле?

Айтшы, анам, кысы-язы камыслар

Турагалып шоьлде неге турады?

Куьннинъ исси аялары камыстынъ

Якларына карап, анам, урады.

- Кызым, кылган- аналардынъ ак шашы,

Улын йойган картлык шоьлге тоьселген.

Куьтуьвлерин этип олар бас казык

Кум тоьбеде оьмирлерге коьсилген.

Еллер болса-аналардынъ авазы.

Шакырады увылларын аналар.

А камыслар- аналардынъ кушагы-

Йылдан-йылга боп-бос балып калады.

- Иштелиги мен таныстык, соравларга явап беремиз:

- Биринши-экинши шувмакта неше келпет катнасады?(1)

-3-4 шувмакта ша? (2)

- Эндиги ногай тилдинъ грамматикасын эсимизге туьсиремиз.

----Эки яде бир неше аьдемнинъ соьйлесуьви -ол не? (диалог)-----

СЛАЙД 3

Балалар, бириншилей, диалог деген соьз орыс тилиннен келген. Ногай тилде бу соьз йок.

-Тек синоним этип кайдай соьзлерди кулланмага боламыз? (соьйлесуьв)

Дурыс, аьперим сизге. Сол диалог деген соьз бизим озгарылаяк адабиат дерисимиздинъ темасында расады.

Экиншилей, бу шыгармадынъ адабиат жанрын коьрсетемиз (поэзия жанры)

Уьшиншилей, ятлавдынъ авторы ким? (поэт, шаьир)

Бу ятлавдынъ авторы ким? (Кадрия).

4. Бизим дерисимизди босына Кадриядынъ ятлавы ман басламадык. Буьгуьнлерде Кадрияга 70 яс толады. Сонынъ уьшин де бизим анна тилден дерисимиз ногай шоьлдинъ яркын юлдызы, яркыраган айы, поэзиямыздынъ канатлы кусы Кадрияга багысланган. А Кадрия манбирге соьйлесуьвди бардырады шоьлимиздинъ ак шешекейи, ана тилдинъ окытувшысы Салимет Ахмат кызы Майлыбаева эм атаклы авар шаьири, белгили дагыстан язувшысы Расул Гамзат улы Гамзатов. Бу белгили аьдемлер мен бардырамыз соьзимизди.

Соны ман дерисимиздинъ темасы кайтип айтылар экен?

--Оьмирлер айкасында шаьирлер мен диалог озгарув яде соьйлесуьв.

СЛАЙД4

Буьгуьн биз Кадриядынъ 10-ншы класс программасына кирген "Соьйлегеннен не пайда" эм "Тилим меним" деген ятлавларын караймыз. Биз ятлавларды окып калмай, оларды баска язувшылардынъ шыгармалары ман тенълестиремиз. Буьгуьн бизде конакта Салимет Ахмат кызы Майлыбаева оьзининъ "Не пайда" деген ятлавы ман. Салимет Ахматовна, белки, Кадриядынъ бу ятлавын окып, Шолпан кызымыз бан оьз ойлары ман боьлиседи. Кадрия-20 оьмирдинъ , а Салимет Майлыбаева- 21 оьмирдинъ язувшылары. СЛАЙД 5

Аьли биз Кадриядынъ "Соьйлегеннен не пайда" деген ятлывын окыймыз. Белким, яттан билетаган окувшы бардыр.

Ятлавды окув.

Тактада ислев. Салимет Ахматовнадынъ ятлавы ман танысамыз.

Ятлавды окув. СЛАЙД 6

- Бу эки ятлав бир -бирине ювык па?

-Неге? (яшав темасы-ортак тема)

-Бу ятлавда болган затлар акыйкат па?

-Салимет Ахмат кызы эм Кадрия бу маьселеди кайтип шешпеге суьедилер?

-Кайсы сыдыраларда сол затлар ашыкланады?

-Бу ятлавларда кайдай тенълестируьв амаллар кулланылган?

Дурыс, Кадриядынъ коьп ятлавлары дуныяда болатаган тийиссизликлерге карсы тускаланып язылганлар. Кайдай уьйкен маьнеси бар ятлавларда. Кадрия 20 оьмирде яшаса да, бизим заманга да келисли экенин аян коьремиз. Ол яшавга бек тигилип карайды эм оны анъламага шалысады. Соьйтип, Кадрияда, Салимет Майлыбаева да баьри териссизликти оьз юрегиннен оьткередилер.

-Сол затларды биз кайсы сыдыраларда ашык коьремиз?

Буьгуьнлерде Салимет Майлыбаева Кадрия ман биринши йолыгысты эсине алады. 1978-нши йылда Салимет Майлыбаева "Горянка" деген интернатта окыйтаган болган. Сол интернатта билимге авас балалар окыйтаган эдилер. Сол заманда "Горянка" интернатка язувшылар йолыгыска келедилер. Расул Гамзатов йолыгысты етекшилеген. Атаклы шаьир мен яс язувшылар келдилер. "Сейчас предоставим слово Венере ногайской поэзии ", - деп Расул Гамзат улы Кадрияды таныстырды. Сонда Кадрия соьз алды . Салимет Ахмат кызы басын коьтерип карады. Сол заман Кадрия да кишкей ногай кызга карады. Соьйтип шоьл кызларынынъ караслары бир болдылар, биринши кере йолыгыстылар, бир йылув энди арада.

СЛАЙД.

Коьп кеш калмай, Кадрия ман Салиметтинъ йолыгувы сонъгы йолыгыс та болды. Кадриядынъ дуныядан кешкени тек ногай халкка тувыл, оны таныйтаган баска миллетлерге де уьйкен кайгы болды. Тав элинде табиат йылады, куслар ушалмай калдылар, тавлар аваз коьтердилер. «Ким? Неге? Кашан?» деген соравлар эринлерде катып калдылар. Салимет Ахмат кызы сол заман коьп затты анъламаса да, халкымыз бир уьйкен затын йойганын анълады. Тувды сол заманда коьп ятлавлар Кадрия акында. Эм бир нешевлери юректен шыгып, буьлкилдеп, танълайды курытып, коьз ясты куйып халкымызда бозлавларга айландылар. Соьйтип Кадриядынъ яшавы коьп кеш калмай анъсыздан уьзилди. Коьп миллетли Дагыстын элин уьйкен кайгы каплады. Сога шайыт Расул Гамзатовнынъ "Кадрия " деген ятлавы.

**СЛАЙД**

Данъкланган язувшы шоьл кызынынъ яратувшылыгына маьне берип,онынъ талабын хош коьрип, Кадрияды Москвадагы Литературный институтка йолга салады. "Дочь степей"деп аталып, Москвада 1984-нши йылда баспаланып шыккан йыйынтыгында Расул Гамзатовтынъ Кадрия акында язганы баьримизге де белгили.

"...Очень трудно о Кадрии говорить "была"" деп язады атаклы язувшы. А кайдай сезимлерге толган сыдыралар Кадриядынъ эстелигине багысланган.

Ятлав "Кадрия".

Расул Гамзат улы- ногай халктынъ сыйлы конагы. Ногай шоьлине конакка келсе, Кадриядынъ эстелигине Расул Гамзатов келмей кетпеген. Шолпан кыз яслай кетсе де, оьзининъ яратувшылыгы ман уьйкен дережеге еткен. Сол зат юрегимизде патриотлык сезимлерден тувдырады.

Эм буьгуьн биз атаклы Расул Гамзатов пан шоьл кызынынъ тил акында "Тилим меним" эм "Родной язык" деген ятлавларда ортак темады коьтереди. Бу эки ятлавда да авыр туьзилис (композиция) . Ана тил акында сав ятлав бойынша хабар бардырылады. Хабарды бардырады Гамзаттынъ кедеси Расул, а Кадриядынъ ятлавында хатын- окытувшы.

- Не уьшин ана тилге уьйкен маьне береди Расул эм Кадрия? (ана тил - тувган тил)

- Ана тил мен ана арасында кайдай байланыс?

- Тувган тил деп не уьшин айтылады?

- Белгили авар шаьири ана тилге неге маьне береди?

- Кайдай такпаклар билесиз ана тил акында?

5. Янъыларда мен "Шоьл тавысы" газетадынъ бетинде "Мен ногай, тек ногай тил меним тувган тилим тувыл" деген макалага маьне бердим. Онынъ авторы Никита Уразакаев (инстамирда Никита Тереклинский).

Никита (Якуб) Уразакаев- Ногай районнынъ белгили дурбатшы Владимир Уразакаевтинъ кедеси. Буьгуьнлерде архивтинъ иеси Владимир Уразакаев оьзининъ кедеси Никита ман ногай халкына уьйкен куллык этедилер. Сол йогарда айтылган макалады окыган сонъ, юрегим аврыды.

СЛАЙД

Сонда автор эки ярасык кызлардынъ соьйлевин коьрсетеди. Мине аьли биз оны тынълайык.

--аудио окув

-Кайдай маьселе коьтериледи онда?

-Бу затка сиз калай карайсыз?

- Тил кашан йок болады?

-Сол зат бизим халк пан да болмага болама? Эм не уьшин?

- Халк йок болмасын деп, биз не этпеге керекпиз?

-Кызлар кайтип тербияланганлар? Патриот деп айтпага боламызба кызларды?

6. Проблемный сорав: Неге биз оьмирлер айкасында деп дерисимиздинъ темасында айтамыз? (Кадрия-20 ншы оьмирден, а Салимет эм Расул 21 оьмирде)

- Яшавда да, поэзияда да кайдай шешилмеген маьселелерге маьне беремиз?

7. ТАМАЛАВ:

Аявлы окувшылар, буьгуьнги дерисимизде коьп затларга маьне бермеге шалыстык. Коьтерилген маьселелерге уьйкен маьне бердик. Аьр биринъиз уьйкен куллык эттинъиз.Соны ман сизге разылыгымды билдиремен. Сав болынъыз!